وفاة ديال ريان أورام

ف 1 فبراير 2022، طاح واحد لوليّد سميتو ريان اورام ف عمرو 5 سنين ف بير ف دوّار اغران ف جماعة تاموروت، اقليم شفشاون. لعمق ديال لبير 32 ميترو ؤ لعرض ديالو قل من 30 سانتيم، ف موضع معروف ب تربة ماشي مستاقرة، شّي لي صعّب لوصول ليه ؤ لانقاد ديالو. لمجهودات د فراقي د لانقاد لي تابعة ل لوقاية لمدنية لمغريبية بقات خدامة من داك لوقت حتا قدرو يخرجوه ف 5 فبراير، ولاكين كان متوفي. هاد لحاديتة عرفات هتيمام ؤ موتابعة كبيرة من طاراف لمغاربا ؤ حتا ناس من دوال مجاورة بحال دزاير، ؤ جورنالات ؤ سيتات اخبارية عالمية ؤ قنوات د تّلفازة، بحال لݣارديان، نيويورك تايمز، لبي بي سي، لجزيرة ؤ غيرها، شّي لي سرّع لعملية د ستينفار سّلطات لمغريبية باش تنقد ريان. صّحافة لغربية قارنات هاد لحاديتة معا وحدين خرين كيشبهوليها، بحال ديال واحد دّري صغير سپنيولي سميتو خولين روصيلو لي كانت طرات ف 2019 ؤ سالات ب لموت ديالو، ؤ دري طالياني الفريدينو رامپي لي كان ف عمرو ست سنين فاش طاح ف بير لعمق ديالو 36 ميترو ؤ توفا مور تلتيام ف 1981. لخلفية. لمنطقة لجبلية فين طرات لحاديتة جات ف نواحي شفشاون ف شمال لمغريب (منطقة د رّيف)، لي معروفة ب زّراعة د لحشيش، لي كيشكّل مورد اساسي د لمدخول ل بزاف د لفاميلات ف جبال رّيف. هاد لعشبة كاتحتاج ل كميات كبيرة د لما د سّقي، سيرتو نّوع لمعدّل لي كيتستورد من لخاريج، عكس لكيف لي كاتعتامد زّراعة ديالو سيرتو على لما د شّتا. داكشي علاش سّكان د لمنطقة كيحفرو بيار عميقة، كيتسمّاو صوندات باش يوصلو ل لمياه لي ف باطن لارض. هاد صّوندات عادتن كيكونو مغطيين باش مايطيحوش فيهوم نّاس، ولاكين لوسع ديالهوم ماكيكونش كبير بزاف، ؤ ماكيشكلش خاطار كبير على شخص بالغ يلا طاح فيهوم. بسباب ضّغط لكبير على لفورشا لمائية لمنطقة كاتعاني من جفاف، لي كان من بين اسباب حيراك رّيف ف 2015، ؤ كيخلّي سّكان يضطرو يحفرو صوندات اعمق ؤ اعمق باش يوصلو ل لما، ؤ عندو تاتيرات بيئية ؤ قتيصادية خاطيرة على لمنطقة بشكل عام. هاد لاشكاليات مامطروحينش غير ف لمغريب، مي كانلقاوهوم متلاً حتا ف سپانيا لي كاتعاني من لجفاف ف سّنوات لّخرة، ؤ فيها كتر من نص مليون بير ماشي قانوني على حساب تّقديرات. حوادت بحال هادو طراو ايضا ف بزاف د لبلدان، بحال دزاير، سپانيا، لميريكان، پولونيا ؤ المانيا. تّغطية لاعلامية ؤ ردود افعال. تّغطية لاعلامية د هاد لحادات كانت كبيرة بزاف، سوا ف لمغريب، ف لبلدان د شمال افريقيا ؤ شّرق لاوسط، ؤ ف لعالم كامل، ؤ ب بزاف د لّوغات بحال لعربية، لفرانساوية، نّݣليزية، سّپنيولية، لالمانية، لهولاندية ؤ غيرها. بزاف د شّخصيات رّياضية بحال اشرف حكيمي ؤ رياض محرز، ؤ لفنية بحال نانسي عجرم ؤ دنيا باطما، ؤ سياسية بحال ايمانويل ماكرون ؤ شيخ محمد بن راشد ال مكتوم نعاو لوفاة ديالو ؤ عبّرو على تّضامن ديالهوم ف لكونطات رّسمية د تويتر. لبابا فرانسيس شكر لمغاربا ؤ حيّاهوم على لمجهود لكبير لي داروه باش ينقدو لحياة ديال ريان، ؤ عتابرو ميتال ديال "روح لقداسة لي كاينة عند بنادم". وزارة لخارجية لميريكانية حتا هيا نعات ريان ف بيان رسمي ؤ عزّات لمغاربا ف لوفاة ديالو. نتيقادات. بزاف د نّاس ف لمغريب نتاقدو لوزير لّول عزيز اخنوش حيت ماعلّقش على لحاديتة د ريان ؤلا لمجهودات لي تدارت باش تنقدو، ف لكونطات رّسمية ديالو ف صّوشل ميديا. ؤ نتاقدو لحوكومة حيت حتا وزير مغريبي ما زار لموضع ديال لحاديتة بشكل رسمي. ف لوقت لي عاداد كبير د شّخصيات سّياسية ؤ لفنية ؤ رّياضية علنات على دّعم ؤ تّعاطف ديالها ف لخمس يّام ديال محاولات لانقاد، ؤ عزّات لمغاربا ؤ لفاميلة د ريان بعدما تّعلن على لوفاة ديالو. من جيهتو، نتاقد لمجلس لمغريبي د صّحافة، ف تقرير لي خرج ف 4 فبراير، تّخدام لّااخلاقي ديال تصاور ؤ ڤيديوات د ريان ؤ هوّا عامر دمايات، ؤ ف حالة مزرية، ف جّورنالات ؤ لمقالات صّحافية، ؤ عتابر هادشي لي داروه بعض صّحافيين ؤ نّاشيطين ف صّوشل ميديا ضد اخلاقيات لحرفة د صّحافي، حيت كيضر لمشاعر د لفاميلة ديالو ؤ كيخرق مبدا لحق ف صّورة، شّي لي ݣالتو حتا لحرايفية د لاعلام ؤ ليتيصال ؤ ؤستادة د صّحافة ف لمعهد لعالي د لاعلام ؤ ليتيصال ف رّباط دكتورة نادية لمهيدي. ؤ نتاقد ايضا ستيجواب قاصرين ؤ هوما ف تاتر ب داكشي لي طاري ل ريان، غير على ود جمع لجيمات ؤ لڤيوز. ب لاضافة ل لّامهنية ديال بعض صّحافيين لي نشرو اخبار غالطة على لموضوع، ؤلا نشرو معلومات بلا مايتحققو منها ل اغراض تسويقية ؤ تيجارية. نتائج. تامين لبيار لقدام ؤ لمهجورين. من بين نّتايج ديال هاد لحاديتة هوّا لقرار لي داروه بزاف د لبلدان، سيرتو ف شمال افريقيا ؤ شّرق لاوسط، باش يامنو لبيار لقديمة لي تقدر تشكل خاطار على لمواطنين، ؤ تسبب ف فاجيعة خرة. ف لمغريب تم طمر لبير لي طاح فيه ريان، ؤ سّلطات ؤ ناشطين محليين بداو كيتحرّكو باش يامنو لبيار لخاطيرة ؤ لمهجورة، بحال ف اقليم ناضور. وزارة تّجهيز ؤ نّقل لمغريبية عطات تعليمات ب تامين جميع لبيار لمهجورة ف لبلاد، ؤ علنات بلي غادي تفرض عوقوبات مشددة على اي واحد خرق هاد تّعليمات. ف دزاير، لي طرا فيها حاديت بحال د ريان ف 2018، هيئات خاصة غادي تدار باش تفتّش لبيار بشكل عشوائي ؤ تعاقب مّاليهوم لي ماطبقوش اجراءَات تامينية. ف سّعودية حتا هيّا، لي كانو ناسها متابعين لقضية د ريان طيوال ل 5 يّام ديال محاولة لانقاد، بدات حملة ديال لاعلام على لمواضع د لبيار لمهجورين باش يتم تّامين ديالهوم. مورا لحاديتة، لوزارة د لبيئة ؤ لما ؤ زّراعة سّعودية علنات بلي ديجا طمرات ؤلا امنات 2450 بير، ؤ بلي غادي تستامر ف هاد لمجهود. تسليط ضّو على لاطفال. لحاديتة د ريان سلّطات ضّو على لوضعية د لاطفال ف شمال افريقيا ؤ شرق لاوسط، بحال لقضية ديال درّي سّوري فوّاز لقطيفان لي تعرض ل لختيطاف. تمارين د لانقاد. ف لاردن لمودير د لامن حسين الحواتمة عطا توجيهات باش دّيفاع لمدني لاردني يدير تمارين د لانقاد مشابهة ل داكشي لي دارت فرقة لوقاية لمدنية لمغريبية ف لحاديتة د ريان.